PMIndiaData/PMIndiaSum huggingface dataset:
प्रधानमंत्री ने काबुल के निकट हुए आतंकवादी हमले की निंदा की

प्रधानमंत्री श्री नरेन्‍द्र मोदी ने काबुल के निकट हुए आतंकवादी हमले की निंदा की है और इस पर गहरा शोक जताया है। प्रधानमंत्री ने कहा, ‘काबुल के निकट हुए हमले से अत्‍यंत दुखी हूं। मैं इस नासमझी भरी हिंसा की निंदा करता हूं। मेरी प्रार्थना और गहरी संवेदनाएं शोक संतप्त परिवारों एवं घायलों के साथ हैं।’
प्रधानमंत्री ने गंधडा गुड़ी का ट्रेलर जारी होने पर शुभकामनाएं दीं

प्रधानमंत्री श्री नरेन्द्र मोदी ने दिवंगत कन्नड़ अभिनेता पुनीत राजकुमार की प्रिय परियोजना गंधडा गुड़ी का ट्रेलर रिलीज होने पर शुभकामनाएं दी हैं। ये फिल्म कर्नाटक की प्राकृतिक सुंदरता और पर्यावरण संरक्षण को एक श्रद्धांजलि है। प्रधानमंत्री ने टिप्पणी की कि स्वर्गीय पुनीत राजकुमार दुनिया भर में करोड़ों लोगों के दिलों में मौजूद हैं। दिवंगत कन्नड़ अभिनेता पुनीत राजकुमार की पत्नी अश्विनी पुनीत राजकुमार के एक ट्वीट का उल्लेख करते हुए प्रधानमंत्री ने ट्वीट किया; “अप्पू दुनिया भर में करोड़ों लोगों के दिलों में बसते हैं। वे प्रतिभावान, ऊर्जा से भरपूर और अद्वितीय प्रतिभा के धनी थे। गंधडा गुड़ी कर्नाटक की प्राकृतिक सुंदरता और पर्यावरण संरक्षण के प्रति मां प्रकृति को एक श्रद्धांजलि है। इस प्रयास को मेरी शुभकामनाएं।"
प्रधानमंत्री ने एक सींग वाले गैंडों के कल्याण की दिशा में किए गए प्रयासों के लिए टीम असम की सराहना की

प्रधानमंत्री श्री नरेन्द्र मोदी ने एक सींग वाले गैंडों के कल्याण की दिशा में किए गए प्रयासों के लिए टीम असम की सराहना की है। उन्होंने यह भी कहा कि एक सींग वाला गैंडा भारत का गौरव है और इसके कल्याण के लिए सभी कदम उठाए जायेंगे। मुख्यमंत्री श्री हिमंत बिस्वा सरमा के एक ट्वीट के उत्तर में प्रधानमंत्री ने कहा: “टीम असम द्वारा सराहनीय प्रयास। एक सींग वाला गैंडा भारत का गौरव है और इसके कल्याण के लिए सभी कदम उठाए जायेंगे।”
प्रधानमंत्री ने पंडित दीनदयाल उपाध्याय के जन्मदिवस पर उनके मानवीय एकता और समाज सेवा के प्रति योगदान के मंत्र को याद किया

प्रधानमंत्री श्री नरेन्द्र मोदी ने पंडित दीनदयाल उपाध्याय के जन्मदिवस पर उनके मानवीय एकता मंत्र और समाज सेवा के प्रति योगदान को याद किया। “पंडित दीनदयाल उपाध्याय जी की जयंती पर उन्हें प्रणाम। उनकी प्रेरणा और मार्गदर्शक को हम नमन करते हैं। उनका पूरा जीवन समाज सेवा के लिए समर्पित रहा ।” “दीनदयाल जी द्वारा दिया गया मानवीय एकता का मंत्र हम सभी का मार्गदर्शन करता है।” प्रधानमंत्री ने कहा, “हम भारत को एक विकसित देश बनाने के लिए कतार में खड़े सबसे अंतिम व्यक्ति की सेवा के दीनदयाल जी के सपने को पूरा करने के लिए प्रतिबद्ध हैं।”
प्रधानमंत्री ने जम्‍मू-कश्‍मीर के मुख्‍यमंत्री से बात की और भूकंप की स्‍थिति का जायजा लिया

प्रधानमंत्री श्री नरेन्‍द्र मोदी ने आज आए भूकंप के कारण पैदा हुई स्‍थिति के बारे में जम्‍मू एवं कश्‍मीर के मुख्‍यमंत्री श्री मुफ्ती मोहम्‍मद सईद से बात की। उन्‍होंने उनसे राज्‍य भर में भूकंप से उत्‍पन्‍न स्‍थिति का जायजा लिया। प्रधानमंत्री ने कहा कि उन्‍होंने दुर्भाग्यपूर्ण भूकंप से पैदा हुए स्‍थिति के बारे में जम्‍मू एंव कश्‍मीर के मुख्‍यमंत्री श्री मुफ्ती मोहम्‍मद सईद से बात की और इस बारे जानकारी ली।
राष्‍ट्रीय विज्ञान दिवस पर प्रधानमंत्री ने वैज्ञानिकों के समर्पण और अथक प्रयासों को याद किया

राष्‍ट्रीय विज्ञान दिवस पर प्रधानमंत्री श्री नरेन्‍द्र मोदी ने देश के वैज्ञानिकों के समर्पण, दृढ़ता और अथक प्रयासों को याद किया। प्रधानमंत्री ने कहा, “राष्‍ट्रीय विज्ञान दिवस अपने वैज्ञानिकों के समर्पण, दृढ़ता और अथक प्रयासों को याद करने का अवसर है। वे भारत के गौरव हैं। विज्ञान और प्रौद्योगिकी भारत का भविष्‍य तय करेंगे। ठीक उसी तरह जैसे विज्ञान ने हमें उन ऊंचाईयों तक पहुंचाने में अहम भूमिका निभाई है, जहां आज हम हैं। सरकार विज्ञान में विशेषकर अपने युवाओं में अनुसंधान व नवाचार को बढ़ावा देने के लिए प्रतिबद्ध है। राष्‍ट्रीय विज्ञान दिवस पर हम विज्ञान के क्षेत्र में सर सी वी रमन के उत्‍कृष्‍ट व दीर्घावधि योगदान को प्रणाम करते हैं। 102वें भारतीय विज्ञान कांग्रेस में मैंने विज्ञान के विभिन्‍न पहलुओं पर अपने विचार रखें हैं, जो मैं http://nm4.in/1xEePJ7 पर आपसे साझा करता हूं।”
प्रधानमंत्री ने तिरुवल्लुवर दिवस पर महान तिरुवल्लुवर को श्रद्धांजलि अर्पित की

प्रधानमंत्री श्री नरेन्द्र मोदी ने तिरुवल्लुवर दिवस पर महान तिरुवल्लुवर को श्रद्धांजलि अर्पित की है। एक ट्वीट में प्रधानमंत्री ने कहा हैः “तिरुवल्लुवर दिवस पर मैं महान तिरुवल्लुवर को श्रद्धांजलि अर्पित करता हूं। उनके आदर्श अर्थपूर्ण और व्यावहारिक हैं। वे अपनी विविधतापूर्ण प्रकृति और बौद्धिक गम्भीरता के कारण विरल हैं। मैंने पिछले वर्ष कन्याकुमारी में तिरुवल्लुवर प्रतिमा और विवेकानन्द शिला स्मारक का एक वीडियो बनाया था, जिसे मैं साझा कर रहा हूं। https://t.co/B7JuOMLjRo”
प्रधानमंत्री ने सचिवों से वार्ता की

प्रधानमंत्री श्री नरेन्‍द्र मोदी ने भारत सरकार के सचिवों के साथ आज बातचीत की। बातचीत 70 मिनट से ज्‍यादा चली। प्रधानमंत्री ने पिछले डेढ साल के दौरान सचिवों के कार्यों की सराहना करते हुए कहा कि शासन के विभिन्‍न हिस्‍सों में काम कर रहे सचिवों की विशेषज्ञता व्‍यापक है और इसे अब बढोत्‍तरियों में बदलाव की अपेक्षा नए-नए कार्यों में दिखना चाहिए। प्रधानमंत्री ने बदलाव से जुड़े परिवर्तन संबंधी विचारों को सामने लाने के लिए सचिवों की प्रशंसा की है। दरअसल सचिवों ने सुशासन, रोजगार सृजन, शिक्षा और स्‍वास्‍थ्‍य, किसान केंद्रित कई पहल, बेहतरीन बजट, उभरती वृद्धि, स्‍वच्‍छ भारत और गंगा पुनरूद्धार के क्षेत्र में अभूतपूर्व कार्य किए हैं। प्रधानमंत्री ने जोर देकर कहा कि इन क्षेत्रों में से प्रत्‍येक में ऐसे कदम उठाए जाने चाहिए, जिससे आम जनता के जीवन में आमूलचूल सुधार हो। उन्‍होंने शासन में जनता की भागीदारी और आम जनता के सशक्‍तिकरण पर जोर दिया। अब यह सचिव प्रधानमंत्री को विचार और सुझाव देने के बाद अगले दो सप्‍ताह में समूह और उपसमूह में विचारों का आदान-प्रदान करेंगे। इस मौके पर केंद्रीय मंत्रियों-सर्वश्री राजनाथ सिंह, सुषमा स्‍वराज और नितिन गडकरी भी उपस्‍थित थे। मंत्रिमंडल सचिवालय के वरिष्‍ठ अधिकारियों और प्रधानमंत्री कार्यालयों के सहकर्मी भी यहां मौजूद थे।
प्रधानमंत्री 16 नवंबर को पहले लेखापरीक्षा दिवस के अवसर पर आयोजित कार्यक्रम को संबोधित करेंगे

प्रधानमंत्री श्री नरेन्द्र मोदी 16 नवंबर, 2021 को सुबह 10:30 बजे सीएजी कार्यालय परिसर में पहले लेखापरीक्षा दिवस (ऑडिट) के अवसर पर आयोजित कार्यक्रम को संबोधित करेंगे। इस मौके पर प्रधानमंत्री सरदार वल्लभ भाई पटेल की प्रतिमा का अनावरण भी करेंगे। सीएजी संस्था की ऐतिहासिक शुरुआत और पिछले कई वर्षों में शासन, पारदर्शिता तथा जवाबदेही में इसके योगदान को रेखांकित करने के लिए लेखापरीक्षा दिवस मनाया जा रहा है। इस अवसर पर भारत के सीएजी भी उपस्थित रहेंगे।
प्रधानमंत्री ने लोकमान्य बाल गंगाधर तिलक और चंद्रशेखर आजाद की जयंती पर उन्हें श्रद्धांजलि अर्पित की

प्रधानमंत्री श्री नरेन्‍द्र मोदी ने लोकमान्य बाल गंगाधर तिलक और चंद्रशेखर आजाद की जयंती पर उन्‍हें भावभीनी श्रद्धांजलि अर्पित की है। प्रधानमंत्री ने एक ट्वीट में कहा, ‘‘भारत मां के दो वीर सपूत लोकमान्य बाल गंगाधर तिलक और चंद्रशेखर आजाद को उनकी जन्म-जयंती पर शत-शत नमन।’’
मंत्रिमंडल ने 2000 रूपये मूल्‍य तक के डेबिट कार्ड/भीम यूपीआई/एईपीएस के लेन-देन पर लागू एमडीआर शुल्‍क की भरपाई करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने 2000 रूपये मूल्‍य तक के सभी डेबिट कार्ड/भीम यूपीआई/आधार सक्षम भुगतान प्रणाली (एईपीएस) लेन-देन पर लागू मर्चेंट डिस्‍काउंट रेट (एमडीआर) दो वर्ष की अवधि के लिए सरकार द्वारा वहन करने की मंजूरी दे दी है। यह 01 जनवरी, 2018 से प्रभावी होगा और इसकी बैंकों को अदायगी की जाएगी। वित्‍तीय सेवाओं के विभाग के सचिव, इलेक्‍ट्रोनिक्‍स और सूचना प्रौद्योगिकी मंत्रालय में सचिव और भारतीय राष्‍ट्रीय भुगतान निगम (एनपीसीआई) के सीईओ को मिलाकर बनाई गई एक समिति ऐसे लेन-देन के औद्योगिक खर्च ढांचे को देखेगी, जिससे अदायगी के स्‍तरों का पता लगाने का आधार तैयार किया जाएगा। इस मंजूरी के परिणामस्‍वरूप 2000 रूपये से कम मूल्‍य के किसी भी लेन-देन के लिए उपभोक्‍ता और व्‍यापारी को एमडीआर के रूप में इस तरह के अतिरिक्‍त बोझ से परेशान नहीं होना पड़ेगा। इससे इस प्रकार के लेन-देन के लिए डिजिटल भुगतान मोड को लोग अधिक अपनाएंगे। चूंकि इस तरह के लेन-देन का प्रतिशत काफी अधिक है, इससे कम नकदी की अर्थव्‍यवस्‍था की दिशा में बढ़ने में मदद मिलेगी। अनुमान लगाया गया है कि 2000 रूपये से कम मूल्‍य वाले लेन-देन के संबंध में बैंकों को वित्‍त वर्ष 2018-19 में 630 करोड़ रूपये और वित्‍त वर्ष 2019-20 में 883 करोड़ रूपये की एमडीआर अदायगी की जाएगी। बिक्री के व्‍यापारी पीओएस पर जब भुगतान किया जाता है, एमडीआर की अदायगी व्‍यापारी द्वारा बैंक को की जाती है, इसे देखते हुए अनेक लोग डेबिट कार्ड रखने के बजाय नकद भुगतान करते है। इसी प्रकार से भीम यूपीआई प्‍लेटफॉर्म और एईपीएस के जरिये व्‍यापारियों को किये गये भुगतान पर एमडीआर चार्ज किया जाता है।
प्रधानमंत्री ने विश्‍व अंडर-20 चैंपियनशिप में 400 मीटर स्‍पर्धा में स्‍वर्ण पदक जीतने पर हिमा दास को बधाई दी

प्रधानमंत्री श्री नरेन्‍द्र मोदी ने विश्‍व अंडर-20 चैंपियनशिप में 400 मीटर स्‍पर्धा में स्‍वर्ण पदक जीतने पर एथलीट हिमा दास को बधाई दी है। प्रधानमंत्री ने कहा, ‘भारत एथ‍लीट हिमा दास की शानदार उपलब्धि पर अत्‍यंत प्रसन्‍न और गौरवान्वित है। उन्‍हें ढेर सारी बधाइयां! उनकी यह उल्‍लेखनीय उपलब्धि आने वाले वर्षों में युवा एथलीटों को निश्चित रूप से प्रेरित करेगी।’
प्रधानमंत्री ने सतगुरु श्री शिवानंद मूर्ति के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने सतगुरु श्री शिवानंद मूर्ति के निधन पर शोक व्‍यक्‍त किया है। प्रधानमंत्री ने कहा, “सतगुरु श्री शिवानंद मूर्ति ने अपनी कृतियों एवं उपदेशों से अनेक लोगों की जिंदगी पर अनुकूल असर डाला है। उनके निधन से मैं मर्माहत हूं। मेरी संवेदनाएं उनके सभी अनुयायियों के साथ हैं।”
प्रधानमंत्री ने नेउबाइस में बस दुर्घटना में मारे गए लोगों के प्रति संवेदना व्‍यक्‍त की

प्रधानमंत्री श्री नरेन्‍द्र मोदी ने नेपाल के नेउबाइस में बस दुर्घटना में मरे लोगों के प्रति संवेदना व्‍यक्‍त की है। प्रधानमंत्री ने कहा “नेपाल से बहुत दुखदायी खबर आई है। मेरी संवेदनाएं नेउबाइस में बस दुर्घटना में मारे गए लोगों के परिजनों के साथ है। नेपाल में हमारे दूतावास की एक टीम राहत एवं बचाव अभियान का जायजा लेने के लिए दुर्घटना के एक घंटे के भीतर मौके पर पहुंची। दूतावास के अधिकारी उन अस्‍पतालों में मौजूद है, जहां घायलों का इलाज किया जा रहा है। दूतावास इलाज व्‍यवस्‍था पर ध्‍यान दे रहा है।”
प्रधानमंत्री ने छत्तीसगढ़ के लोगों को राज्य के स्थापना दिवस पर बधाई दी

प्रधानमंत्री श्री नरेन्द्र मोदी ने छत्तीसगढ़ के स्थापना दिवस पर राज्य के निवासियों को बधाई दी है। एक ट्वीट में प्रधानमंत्री ने कहा हैः "छत्तीसगढ़ के स्थापना दिवस पर राज्य के सभी लोगों को हार्दिक बधाई। मेरी कामना है कि लोकगीत, लोक-नृत्य और कला-संस्कृति के लिए विशिष्ट पहचान रखने वाला यह प्रदेश प्रगति के नए मानदंड स्थापित करे।" एमजी/एएम/एकेपी
यूरोपियन इनवेस्टमेंट बैंक के अध्यक्ष डॉ. वार्नर होयर ने प्रधानमंत्री से मुलाकात की

यूरोपियन इनवेस्टमेंट बैंक के अध्यक्ष डॉ. वार्नर हॉयर ने प्रधानमंत्री श्री नरेंद्र मोदी से आज मुलाकात की। डॉ. हायर के साथ बैंक के वरिष्ठ अधिकारी भी थे। यूरोपीय संघ-भारत शिखर सम्मेलन में एक साल पहले प्रधानमंत्री ने यूरोपियन इंवेस्टमेंट बैंक के एक उच्च स्तरीय प्रतिनिधिमंडल से मुलाकात की थी और दिल्ली में बैंक के क्षेत्रीय दफ्तर खोलने में सहयोग करने का आश्वासन दिया था। इस कार्यालय का आज उद्घाटन किया गया। आज बातचीत के दौरान प्रधानमंत्री ने जलवायु परिवर्तन और पर्यावरणीय स्थिरता के क्षेत्र में भारत की नीतियों के बारे में विस्तार से बताया। यूरोपियन इंवेस्टमेंट बैंक ने लखनऊ मेट्रो सहित पर्यावरण की दृष्टि से टिकाऊ परियोजनाओं के लिए भारत में एक अरब यूरो का योगदान दिया है। डॉ. होयर ने जलवायु परिवर्तन के क्षेत्र में भारत के मजबूत और सक्रिय कदम उठाए जाने की सराहना की और इस दिशा में भारत के प्रयासों के लिए बैंक के निरंतर समर्थन जारी रखने की इच्छा को व्यक्त किया।
प्रधानमंत्री ने भारतीय टेनिस खिलाड़ी लिएंडर पेस को आस्ट्रेलियाई ओपन में मिक्स्ड डबल्स का खिताब जीतने पर बधाई दी।

प्रधानमंत्री श्री नरेद्र मोदी ने भारतीय टेनिस खिलाड़ी लिएंडर पेस को आस्ट्रेलियाई ओपन में मिक्स्ड डबल्स का खिताब जीतने पर बधाई दी है। एक संदेश में प्रधानमंत्री ने कहा कि ‘लिएंडर पेस निरंतर देश का गौरव बढ़ा रहे हैं। मैं उन्हें मार्टिना हिंगिस के साथ आस्ट्रेलियाई ओपन’ का मिक्स्ड डबल्स खिताब जीतने पर हार्दिक शुभकामनाएं देता हूं।
प्रधानमंत्री ने इस महीने 26 जून, 2022 के लिए निर्धारित मन की बात के इनपुट पर प्रसन्नता व्यक्त की

प्रधानमंत्री श्री नरेन्द्र मोदी ने इस महीने 26 जून, 2022 के लिए निर्धारित मन की बात के लिए इनपुट पर प्रसन्नता व्यक्त की है। श्री मोदी ने लोगों से मन की बात पर विचारों को माईगॉव या नमो ऐप पर साझा करने का भी आग्रह किया। प्रधानमंत्री ने एक ट्वीट में कहा; "इस महीने के 26 तारीख के लिए निर्धारित #मनकीबात के लिए कई इनपुट प्राप्त करने पर प्रसन्नता हो रही है। अपने विचारों को माईगॉव या नमो ऐप पर साझा करें।"
प्रधानमंत्री इजरायल पहुंचे, बेन गुरियन हवाई अड्डे पर उनका औपचारिक स्वागत किया गया

प्रधानमंत्री श्री नरेन्द्र मोदी आज तेल अवीव के बेन गुरियन हवाई अड्डे पर पहुंचे। इजरायल के प्रधानमंत्री श्री बेंजामिन नेतन्याहू ने प्रधानमंत्री मोदी के आगमन पर एक जबरदस्‍त आधिकारिक स्वागत समारोह के तहत उनका स्‍वागत किया। प्रधानमंत्री मोदी ने औपचारिक गार्ड ऑफ ऑनर का निरीक्षण किया। प्रधानमंत्री नेतन्‍याहू ने हिंदी में ‘आपका स्‍वागत है मेरे दोस्‍त’ कहते हुए अपने प्रेस वक्‍तव्‍य की शुरुआत की। उन्‍होंने कहा कि प्रधानमंत्री का खुली बाहों से स्‍वागत किया गया है और यहां तक कि आकाश भी दोनों देशों के बीच सहयोग की सीमा नहीं है। उन्‍होंने एक महान नेता और एक ‘विश्‍व नेता’ के रूप में प्रधानमंत्री की सराहना की। इस अवसर पर बोलते हुए प्रधानमंत्री ने हिब्रू में शुभकामनाएं ‘शालोम लेकुलम’ देते हुए शुरुआत की। उन्‍होंने हिब्रू में यह भी कहा कि ‘यहां इजरायल आकर मुझे काफी प्रसन्‍नता हो रही है।’ उन्होंने ठीक 41 साल पहले 4 जुलाई को एंटेबे में इजरायली ऑपरेशन को याद किया जब प्रधानमंत्री नेतन्‍याहू के बड़े भाई ने कई इजरायल बंधकों को बचाते हुए अपना जीवन बलिदान कर दिया था। प्रधानमंत्री ने कहा कि निरंतर उच्‍च वृद्धि और समग्र विकास की हमारी राह में भारत इजरायल को एक महत्‍वपूर्ण साझेदार मानता है। उन्‍होंने कहा कि साझा आर्थिक समृद्धि के लिए साझेदारी करने के साथ-साथ हम आतंकवाद जैसे साझा खतरों से अपने समाज को सुरक्षित करने के लिए भी सहयोग कर रहे हैं। इज़राइल में रहने वाले भारतीय समुदायों से मिलने की इच्छा व्यक्त करते हुए उन्होंने कहा कि भारतीय मूल के यहूदियों ने हमारे दोनों समाजों को समृद्ध किया है।
प्रधानमंत्री को सियोल शांति पुरस्कार

प्रधानमंत्री श्री नरेन्‍द्र मोदी को अंतर्राष्‍ट्रीय सहयोग और वैश्विक आर्थिक विकास को बढ़ावा देने, आर्थिक विकास को गति देकर भारत में लोगों के जीवन स्‍तर को सुधारने तथा भ्रष्‍टाचार निरोधक उपायों और सामाजिक एकता के प्रयासों के जरिए देश में लोकतंत्र को मजबूत बनाने के लिए 2018 के सियोल शांति पुरस्‍कार से सम्‍मानित किया जाएगा। सियोल शांति पुरस्‍कार समिति ने यह सम्‍मान प्रदान करने के लिए प्रधानमंत्री के नाम का चयन किया है। समिति ने कहा है कि वह भारत सहित वैश्विक अर्थव्‍यवस्‍था के विकास में श्री मोदी के योगदान और गरीब और अमीर के बीच आर्थिक और सामाजिक विषमताओं की खाई पाटने में ‘मोदीनॉमिक्‍स’ के महत्‍व को स्‍वीकार करती है। समिति‍ ने विमुद्रीकरण और भ्रष्‍टाचार निरोधक उपायों के जरिए सरकारी तंत्र को भ्रष्‍टाचार मुक्‍त करने के लिए प्रधानमंत्री द्वारा उठाए गए कदमों की भी सराहना की है। समिति ने ‘मोदी सिद्धांत’ और एक्‍ट ईस्‍ट पॉलिसी’ के माध्‍यम से दुनिया भर के देशों के साथ एक सक्रिय विदेशी नीति के जरिए क्षेत्रीय और वैश्विक शांति के प्रति उनके योगदान को भी स्‍वीकार किया है। श्री मोदी यह पुरस्कार प्राप्‍त करने वाले 14वें व्‍यक्ति हैं। कोरिया गणराज्य के साथ भारत की मजबूत भागीदारी के परिप्रेक्ष्‍य में प्रधानमंत्री ने इस प्रतिष्ठित सम्मान के प्रति आभार व्यक्त करते हुए इसे स्‍वीकार किया है। आपस में सहमति के अनुसार किसी निर्धारित दिन यह पुरस्कार श्री मोदी को सियोल शांति पुरस्कार फाउंडेशन द्वारा दिया जाएगा। पृष्‍ठभूमि : सियोल शांति पुरस्‍कार की शुरूआत 1990 में कोरिया गणराज्‍य में 24वें ओलंपिक खेलों के सफल आयोजन के उपलक्ष्‍य में की गई थी। इन खेलों में दुनिया भर के 160 देशों के खिलाडि़यों ने भाग लेते हुए सद्भाव, मित्रता, शांति और आपसी मेल-मिलाप के विश्वव्यापी माहौल का निर्माण किया। यह पुरस्‍कार कोरियाई लोगों को देश और दुनिया में शांति बनाए रखने की इच्‍छा का प्रतीक है। यह पुरस्‍कार मानवता के कल्‍याण और विश्व शांति के लिए योगदान देने वाले व्‍यक्तियों को प्रत्‍येक दो वर्ष में एक बार दिया जाता है। इस पुरस्‍कार के पिछले विजेताओं में संयुक्‍त राष्‍ट्र के पूर्व महासचिव कोफी अन्नान, जर्मन चांसलर एंजेला मार्केल और डॉक्टर्स विदाउट बॉडर्स तथा ऑक्सफैम जैसी प्रसिद्ध हस्तियों सहित अंतरराष्ट्रीय संगठन शामिल हैं। इस पुरस्‍कार के लिए प्रधानमंत्री के नाम का चयन 1300 से अधिक उम्मीदवारों के बीच किया गया है। चयन समिति ने प्रधानमंत्री श्री मोदी को इस पुरस्‍कार के लिए ‘सर्वश्रेष्‍ठ’ उम्‍मीदवार माना है।
प्रधानमंत्री ने 1965 के युद्ध में मिली जीत और भारतीय जवानों के बलिदान की स्‍वर्ण जयंती के अवसर पर अमर जवान ज्‍योति पर श्रद्धांजलि अर्पित की

प्रधानमंत्री श्री नरेन्‍द्र मोदी ने आज नई दिल्‍ली के इंडिया गेट स्थित अमर जवान ज्‍योति पर 1965 के भारत- पाकिस्‍तान युद्ध में मिली जीत और भारतीय जवानों के बलिदान की स्‍वर्ण जयंती के अवसर पर श्रद्धांजलि अर्पित की। प्रधानमंत्री ने अमर जवान ज्‍योति पर पुष्‍प चढ़ाए। प्रधानमंत्री ने आगंतुक पुस्तिका पर अपने उद्गार व्‍यक्‍त किए। उन्‍होंने युद्ध में भाग लेने वाले पूर्व सैनिकों और उनके परिजनों से भेंट की।
वैक्सीन एलायंस गवी के मुख्य कार्यकारी अधिकारी, डॉ. सेठ बर्कली ने प्रधानमंत्री से मुलाकात की

प्रधानमंत्री श्री नरेन्द्र मोदी ने भारत में बच्चों के टीकाकरण, टीकों के नवाचार और देश में बच्चों के प्रतिरक्षण के कार्यान्वयन के बारे में विचार विमर्श करने के लिए वैक्सीन एलायंस गवी के मुख्य कार्यकारी अधिकारी, डॉ. सेठ बर्कली से मुलाकात की। डॉ. बर्कली ने ‘मिशन इन्द्रधनुष’ और मेक इन इंडिया जैसी सरकार की नवीन पहलों की प्रशंसा करते हुए कहा कि यह दोनों पहल भारत में बच्चों का प्रतिरक्षण सुधार रही है। मिशन इन्द्रधनुष से उन बच्चों को लाभ मिला है जिन्हें टीका नहीं पड़ा था और मेक इन इंडिया ने यह सुनिश्चित किया है कि पूरी दुनिया में गरीबों को सस्ते दामों पर ये टीके उपलब्ध हों। बैठक के दौरान 2016-2021 के लिए भारत के साथ गवी की प्रस्तावित नई रणनीतिक भागीदारी पर भी चर्चा की गई। इससे भारत में सभी बच्चों के लिए बचपन में लगने वाले आधुनिक और अत्यधिक प्रभावी टीकों की शुरूआत में तेजी लाने के लिए 500 मिलियन अमेरिकी डॉलर की मदद मिलेगी। इसमें निमोनिया और डायरिया के साथ-साथ खसरा-रूबेला और गर्भाशय ग्रीवा के कैंसर से बच्चों को सुरक्षा प्रदान करने वाला टीका शामिल है। प्रधानमंत्री और डॉ. बर्कली ने न केवल भारत में बल्कि पूरी दुनिया में टीकों की कोल्ड चेन में सुधार लाने के लिए पर्यावरण की दृष्टि से टिकाऊ प्रौद्योगिकी, जैसे – सौर ऊर्जा का उपयोग करने के साथ-साथ दवाइयां खरीदने की क्षमता, इसकी गुणवत्ता और स्थिरता के बारे में भी विचार-विमर्श किया गया।
प्रधानमंत्री ने नेताजी सुभाष चंद्र बोस की जयंती पर उन्हें श्रद्धांजलि अर्पित की

प्रधानमंत्री श्री नरेन्द्र मोदी ने नेताजी सुभाष चंद्र बोस की जयंती पर उन्हें श्रद्धांजलि अर्पित करते हुए कहा कि- उनकी वीरता, साहस और देशभक्ति के प्रति उनका उत्साह हमें प्रेरणा प्रदान करता है। उनकी जयंती के अवसर पर मैं भारत के वीर व गौरवशाली पुत्र नेताजी सुभाष चंद्र बोस को नमन करता हूं। सुभाष बाबू का संगठन और नेतृत्व कौशल असाधारण था। वह एक ऐसे अभूतपूर्व व्यक्तित्व वाली शख्सियत थे जिनके लिए देश का कल्याण सर्वोपरि था।
भारतीय विदेश सेवा के परिवीक्षाधीन अधिकारियों ने प्रधानमंत्री से मुलाकात की

प्रधानमंत्री श्री नरेन्‍द्र मोदी से आज यहां 2013 बैच के भारतीय विदेश सेवा के 25 परिवीक्षाधीन अधिकारियों ने मुलाकात की। बातचीत के दौरान प्रधानमंत्री ने इन अधिकारियों से आग्रह किया कि वे भारत के विषय में यथासम्‍भव जानकारी प्राप्‍त करें ताकि देश की शक्ति को सही रूप में वे अपने कार्यकाल के दौरान प्रयोग कर सकें। उन्‍होंने कहा कि भारत की अर्थव्‍यवस्‍था, ऊर्जा सुरक्षा, इतिहास और संस्‍कृति की गहरी जानकारी आवश्‍यक है। प्रधानमंत्री ने अधिकारियों से कहा कि उन्‍हें विदेश में अपनी नियुक्ति के दौरान वहां रहने वाले भारतीयों के साथ गहरा तालमेल सुनिश्चित करने का प्रयास करना चाहिए ताकि भारतीय समुदाय को बेहतर अनुभव प्राप्‍त हो। इस अवसर पर राष्‍ट्रीय सुरक्षा सलाहकार श्री अजीत डोवाल, प्रधानमंत्री के प्रमुख सचिव श्री नृपेन्‍द्र मिश्र, प्रधानमंत्री के अपर प्रमुख सचिव श्री पी के मिश्र और विदेश सचिव श्री एस जयशंकर भी उपस्थित थे।
प्रधानमंत्री ने आशूरा के दिन हज़रत इमाम हुसैन (एएस) की शहादत को याद किया

प्रधानमंत्री श्री नरेन्द्र मोदी ने आशूरा के दिन हज़रत इमाम हुसैन (एएस) की शहादत को याद किया और कहा कि उन्हें सच्चाई के प्रति अटूट प्रतिबद्धता और अन्याय के खिलाफ मुकाबले के लिए याद किया जाता है। एक ट्वीट में प्रधानमंत्री ने कहा; “आज का दिन हज़रत इमाम हुसैन (एएस) की शहादत को याद करने का दिन है। उन्हें सच्चाई के प्रति अटूट प्रतिबद्धता और अन्याय के खिलाफ लड़ाई के लिए याद किया जाता है। वे समानता और भाईचारे को भी बहुत महत्व देते थे।”
प्रधानमंत्री ने प्रयागराज में स्वच्छ कुंभ, स्वच्छ आभार कार्यक्रम को संबोधित किया

प्रधानमंत्री श्री नरेंद्र मोदी ने आज प्रयागराज में स्वच्छ कुंभ, स्वच्छ आभार कार्यक्रम को संबोधित किया। वह प्रयागराज में पवित्र संगम के जल में डुबकी लगाने के बाद, और एक स्वच्छ कुंभ सुनिश्चित करने के चुनिंदा स्वच्छता कार्यकर्ताओं के उनके प्रयासों के सम्मान के रूप में, “चरण वंदना” करने के बाद मंच पर पहुंचे। उन्होंने उन सभी लोगों का “कर्म-योगियों” के रूप में उल्लेख किया, जो कुंभ के लिए प्रयागराज में एकत्रित होने वाले भक्तों के लिए सर्वश्रेष्ठ व्यवस्था सुनिश्चित करने में शामिल रहे हैं। इस संदर्भ में, उन्होंने एनडीआरएफ, नाविकों, स्थानीय लोगों और स्वच्छता कर्मियों का भी उल्लेख किया। यह उल्लेख करते हुए कि पिछले कुछ सप्ताहों में 21 करोड़ से अधिक लोगों ने कुंभ का दौरा किया है, उन्होंने कहा कि स्वच्छता कार्यकर्ताओं ने प्रदर्शित किया है कि कुछ भी असंभव नहीं है। उन्होंने कहा कि इस साल कुंभ को मिली सराहना के वे सबसे सुपात्र हैं। उन्होंने कहा कि वह क्षण, जब उन्होंने कुछ सफाई कर्मचारियों की चरण वंदना की, उनके स्मरण में हमेशा बने रहेंगे। प्रधानमंत्री ने कहा कि आज घोषित स्वच्छ सेवा सम्मान कोष स्वच्छता कार्यकर्ताओं और उनके परिवारों की जरूरत के समय मदद करेगा। प्रधानमंत्री ने कहा कि स्वच्छ भारत अभियान तेजी से आगे बढ़ रहा है। उन्होंने कहा कि देश इस वर्ष 2 अक्टूबर को महात्मा गांधी की 150 वीं जयंती से पहले खुले में शौच मुक्त बनने की ओर बढ़ रहा है। श्री नरेन्द्र मोदी ने कहा कि गंगा नदी की स्वच्छता इस वर्ष भी बहुत चर्चा का विषय रही है। उन्होंने कहा कि आज, उन्होंने इसे पहली बार इसका अनुभव किया है। उन्होंने कहा कि यह नमामि गंगे और केंद्र सरकार के प्रयासों का भी परिणाम है। उन्होंने कहा कि नदी में गिरने वाले नालों को अवरुद्ध किया जा रहा है, और सीवेज ट्रीटमेंट प्लांट बनाए जा रहे हैं। उन्होंने कहा कि कुछ दिन पहले, उन्हें सियोल शांति पुरस्कार मिला, जिसमें लगभग 1.30 करोड़ रूपये की राशि शामिल थी। उन्होंने कहा कि उन्होंने उस राशि को नमामि गंगे मिशन के लिए दान कर दिया है। उन्होंने कहा कि प्रधानमंत्री के रूप में उन्हें मिले उपहार और स्मृति चिन्ह भी नीलाम कर दिए गए हैं, और उनकी आय भी नमामि गंगे मिशन को दे दी गई है। प्रधानमंत्री ने कुंभ से जुड़े नाविकों की भी विशेष रूप से प्रशंसा की। उन्होंने यह भी कहा कि आजादी के बाद पहली बार, कुंभ के लिए आने वाले तीर्थयात्रियों को अक्षय वट की यात्रा करने का मौका मिला। प्रधानमंत्री ने वहां उपस्थित सभी व्यक्तियों को कुंभ के अपने विजन, जो आध्यात्मिकता, विश्वास और आधुनिकता का मिश्रण था, को पूरा करने के लिए धन्यवाद दिया। उन्होंने इस बारे में उत्तर प्रदेश पुलिस द्वारा निभाई जा रही भूमिका की भी सराहना की। प्रधानमंत्री ने कहा कि इस वर्ष कुंभ के लिए की गई व्यवस्थाओं में महत्वपूर्ण बुनियादी ढाँचे का विकास शामिल है, जो कि कुंभ मेला समाप्त होने के बाद भी शहर की सेवा करता रहेगा।
प्रधानमंत्री ने श्री वेद मारवाह के निधन पर शोक व्यक्त किया

प्रधानमंत्री श्री नरेन्द्र मोदी ने दिल्ली के पूर्व पुलिस आयुक्त और मणिपुर, मिजोरम तथा झारखंड के पूर्व राज्यपाल श्री वेद मारवाह के निधन पर शोक व्यक्त किया है। प्रधानमंत्री ने कहा, ‘श्री वेद मारवाह जी को सार्वजनिक जीवन में उनके समृद्ध योगदान के लिए याद किया जाएगा। एक आईपीएस अधिकारी के रूप में अटूट साहस हमेशा उनके जीवन में बना रहा। वह एक अच्छे बौद्धिक शख्स भी थे। उनके निधन से बहुत दुख हुआ। उनके परिवार और प्रशंसकों के प्रति संवेदना। ओम शांति।’
आरा, बिहार में विकास परियोजना लांच के अवसर पर प्रधानमंत्री का संबोधन

प्रधानमंत्री ने आज बिहार के लिए 1.25 लाख करोड़ रुपए के विकास पैकेज की घोषणा की। उन्होंने कहा कि विभिन्न जारी परियोजनाओं के माध्यम से राज्य में अतिरिक्त 40 हजार करोड़ रुपए खर्च किए जा रहे हैं। प्रधानमंत्री ने बिहार के आरा में अनेक विकास परियोजनाओं को लांच किए जाने के अवसर पर आयोजित समारोह को संबोधित किया। प्रधानमंत्री ने 11 राष्ट्रीय राजमार्ग परियोजनाओं का उद्घाटन करते हुए पट्टिकाओं का अनावरण किया। उन्होंने 22 कौशल प्रशिक्षण केन्द्रों का उद्घाटन किया तथा महिलाओं के लिए पटना में स्थापित कि जाने वाले व्यवसायिक प्रशिक्षण संस्थान की आधारशिला रखी। प्रधानमंत्री ने कहा कि आज लांच की गई परियोजनाओं से आने वाले दिनों में बिहार की तस्वीर बदलेगी। उन्होंने कहा कि उनकी सरकार टुकड़ों में नहीं सोचती। प्रधानमंत्री ने मेक इन इंडिया कार्यक्रम की चर्चा की और कहा कि विदेशी निवेश के वादे किए जा रहे हैं। उन्होंने इस संबंध में संयुक्त अरब अमीरात सरकार की प्रतिबद्धता का जिक्र किया। उन्होंने कहा कि मेक इन इंडिया की सफलता तथा रोजगार सुनिश्चित करने के लिए कौशल विकास और निरंतर बिजली सप्लाई आवश्यक है। उन्होंने स्टार्ट-अप इंडिया, स्टैंड-अप इंडिया आह्वान की भी चर्चा की। उन्होंने कहा कि यह एक समग्र विजन है, जिसके साथ सरकार काम कर रही है। प्रधानमंत्री ने कहा कि कृषि विकास के लिए किसानों का कल्याण आवश्यक है। उन्होंने बताया कि कृषि मंत्रालय का नया नाम दिया जा रहा है और अब इसका नाम कृषि तथा किसान कल्याण मंत्रालय होगा। प्रधानमंत्री ने कहा कि भारत की प्रगति के लिए भारत के पूर्वी भाग का आगे बढ़ना आवश्यक है।